b"\n_START_ARTICLE_\nAcad\xc3\xa9mie fran\xc3\xa7aise\n_START_PARAGRAPH_\nAcad\xc3\xa9mie fran\xc3\xa7aise eller Det franske akademi, er Frankrikes \xc3\xb8verste institusjon viet vern om det franske spr\xc3\xa5k, og er et av de fem akademiene som samlet utgj\xc3\xb8r Institut de France. Akademiet ble opprettet av kardinal Richelieu i 1635. Akademiet ble nedlagt under den franske revolusjon, men gjen\xc3\xa5pnet av Napol\xc3\xa9on Bonaparte i 1803.\n_START_SECTION_\nMedlemmene\n_START_PARAGRAPH_\nAkademiet har 40 medlemmer (kalt Les immortels, \xc2\xabde ud\xc3\xb8delige\xc2\xbb), som utpekes p\xc3\xa5 livstid. Betegnelsen Les immortels kommer av mottoet \xc2\xab\xc3\x80 l'immortalit\xc3\xa9\xc2\xbb (norsk: \xc2\xabtil ud\xc3\xb8deligheten\xc2\xbb, som st\xc3\xa5r p\xc3\xa5 det v\xc3\xa5penskjoldet som grunnleggeren kardinal Richelieu skjenket Akademiet. Mottoet skal v\xc3\xa6re en p\xc3\xa5minnelse om medlemmenes plikt, nemlig \xc3\xa5 b\xc3\xa6re det franske spr\xc3\xa5k videre, og det er selve spr\xc3\xa5ket som omtales som \xc2\xabud\xc3\xb8delig\xc2\xbb. Richelieus motto ble da ogs\xc3\xa5 inkorporert i Akademiets nye statutter da de ble revidert i 1816. _NEWLINE_Akademiet har til oppgave \xc3\xa5 redigere den offisielle ordboken over det franske spr\xc3\xa5k."